送趙龍圖赴成都
作者：强至
朝代：宋

paragraphs: 禁中延閣龍圖貴，天下名藩益部雄。
紫詔一開雙渥澤，錦城重入五春風。
吏民望拜行塵外，父老喧迎喜氣中。
猶指繡衣前蜀使，宛然綠髮少文翁。
獨當明主新才選，應記先朝舊諫工。
蘇息兩川遺惠在，撫柔千里宿心同。
旌旗每順遊人出，樽俎寧容座客空。
却恐江花尋未遍，已除刺史作三公。